ROZHODNUTIE KOMISIE
z 21. decembra 2007,
ktorým sa mení a dopĺňa rozhodnutie 2003/548/ES v súvislosti s vypustením konkrétnych typov prenajatých okruhov z minimálneho súboru prenajatých okruhov
[oznámené pod číslom K(2007) 6635]
(Text s významom pre EHP)
(2008/60/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (ďalej len „rámcová smernica“) (1), a najmä na jej článok 17 ods. 1,
so zreteľom na smernicu Európskeho parlamentu a Rady 2002/22/ES zo 7. marca 2002 o univerzálnej službe a právach užívateľov týkajúcich sa elektronických komunikačných sietí a služieb (ďalej len „smernica o univerzálnej službe“) (2), a najmä na jej článok 18 ods. 3,
po porade s Výborom pre komunikácie,
keďže:
(1)
Komisia prijala rozhodnutie 2003/548/ES z 24. júla 2003 o minimálnom súbore prenajatých okruhov s harmonizovanými charakteristikami a zodpovedajúcimi normami, ktorý je uvedený v článku 18 smernice o univerzálnej službe (3). Tento minimálny súbor obsahoval dva typy analógových prenajatých okruhov a tri typy digitálnych prenajatých okruhov s rýchlosťou do 2 048 kbit/s.
(2)
Vzhľadom na hromadný prechod na nové sieťové architektúry analógové typy prenajatých okruhov už nie sú z technického hľadiska relevantné. Trh uspokojuje dopyt po digitálnych prenajatých okruhoch s prenosovými rýchlosťami od 2 048 kbit/s. Z verejných konzultácií vyplynulo, že členské štáty, priemyselné združenia a zúčastnené strany vo veľkej miere podporujú odstránenie piatich typov prenajatých okruhov zo súčasného minimálneho súboru.
(3)
V článku 18 ods. 3 smernice o univerzálnej službe sa ustanovuje, že Komisia môže niektoré typy prenajatých okruhov z minimálneho súboru vypustiť.
(4)
Opatrenia stanovené v tomto rozhodnutí sú v súlade so stanoviskom Výboru pre komunikácie,
PRIJALA TOTO ROZHODNUTIE:
Článok 1
Týmto sa z prílohy k rozhodnutiu 2003/548/ES vypúšťa zoznam s názvom Identifikácia minimálneho súboru prenajatých okruhov s harmonizovanými charakteristikami a zodpovedajúcimi normami.
Článok 2
Adresáti
Toto rozhodnutie je určené členským štátom.
V Bruseli 21. decembra 2007